skriftsnit
Et skriftsnit er et sæt bogstaver, tal og tegn udformet i et bestemt grafisk design med en samhørende udformning af dets store og små bogstaver (versaler og minuskler).
Skriftsnit kan have navn efter dets skaber, fx bogtrykkeren (Caslon), efter brugeren, fx dagbladet The Times (Times New Roman) eller have et fantasinavn (fx Arial).
Skriftsnit foreligger normalt i flere versioner (fx kursiv ), flere skriftstyrker (fx fed og mager), og kan fås – eller elektronisk skaleres – i mange størrelser (skriftgrader). Man karakteriserer ofte et skriftsnit med den stilperiode, hvori det er skabt (Caslon fx som en barokskrift).
En samling af skriftversioner og -grader af samme skriftsnit kaldtes om blytyper (skrifttyper) til bogtryk i gamle dage for et garnitur og hedder i dag om digitale skrifter en font.